Un deputat AUR a depus plângere penală la DNA împotriva lui Marcel Ciolacu, Marcel Boloș și Nicolae Ciucă în cazul Roșiei Montane / Cei trei sunt acuzați de manipulare și dezinformare
Deputatul AUR Georgel Badiu a depus o plângere la Direcția Națională Anticorupție împotriva lui Marcel Ciolacu, Marcel Boloș și Nicolae Ciucă, în legătură cu procesul intentat de Gabriel Resources împotriva României, având ca obiect situl minier de la Roșia Montană, se arată într-un comunicat. Deputatul AUR reclamă manipularea făcută de liderii politici PNL-PSD în ultimele două luni, până la aflarea verdictului în acest proces.
"În luna ianuarie, presa anunța că România va pierde procesul privind Roșia Montană. Jurnaliștii citau atunci "surse guvernamentale", astfel că ne putem da seama de unde a plecat toată această manipulare care a adus un profit uriaș la bursă pentru Gabriel Resources, companie care ne transmite acum că nu are de unde să ne plătească nici măcar cheltuielile de judecată. Au urmat apoi emisiuni întregi în care atât premierul, cât și ministrul Finanțelor, dar și liderul PNL vorbeau despre cum România va trebui să dea companiei canadiene cel puțin două miliarde de dolari, după ce va pierde procesul", se mai arată în comunicatul AUR.
"În concret, ca urmare a declarațiilor sus-numiților, larg diseminate în spațiul public, acțiunile companiei Gabriel Resources, companie listată la bursa din Toronto, au înregistrat o creștere fulminantă, de la 0,45 dolari canadieni per acțiune la 0,87 dolari canadieni per acțiune, într-o singură lună de zile. Dublarea prețului acțiunilor companiei Gabriel Resources la bursă este un rezultat din care persoane anume, avertizate asupra perspectivei de câștig imediat din despăgubirile ce urmau a fi achitate de România, au putut obține un câștig imediat și nemeritat", susține Georgel Badiu, în sesizarea depusă la DNA.
Diseminarea în spațiul public a declarațiilor de presă mai sus enunțate nu numai că se circumscrie sferei acțiunilor de dezinformare și știri false, dar îmbracă și caracter penal. În primul rând, poate fi atrasă răspunderea penală a acestora pentru infracțiunea de folosire a funcției pentru favorizarea unor persoane, reglementată de art. 301 din Codul Penal, mai susține AUR în comunicat.
Context
Și preşedintele USR, Cătălin Drulă, a anunţat luni că a depus plângere penală împotriva premierului Marcel Ciolacu pentru manipularea pieţei, abuz în serviciu, deturnare de fonduri şi înşelăciune în cazul Roşia Montană şi a trimis sesizări la Autoritatea de Supraveghere Financiară şi Agenţia Naţională de Integritate.
Mai mulţi parlamentari şi aleşi locali ai USR au participat miercuri dimineaţă la un protest în Piaţa Victoriei, criticând modul în care membrii guvernului "s-au jucat cu economia naţională şi imaginea României" în procesul Roşia Montană, transmite Agerpres.
Aceştia au desfăşurat pe asfalt un banner uriaş, cu o lungime de peste 30 de metri, cu mesajul "Roşia Montană rezistă. Ciolacu joacă la bursă viitorul României". Printre cei prezenţi s-au numărat parlamentarii: Tudor Pop, Oana Ţoiu, Cristian Seidler, Simona Spătaru, Diana Stoica, Diana Buzoianu.
Deputata USR Diana Buzoianu, vicepreşedintă a Comisiei de Mediu din Camera Deputaţilor, a declarat că premierul Marcel Ciolacu prin declaraţiile sale i-a ajutat pe "şmecherii" care ar fi făcut bani la bursă. Deputata a mai precizat că reprezentanţii USR doresc să mulţumească, prin acţiunea organizată în Piaţa Victoriei, societăţii civile care s-a implicat în acest caz şi avocaţilor care au câştigat procesul.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank